அந்தப் பாட்டியின் பெயர் வேலம்மாள். மூன்று தலைமுறைகளாக இந்த புதுப்பட்டியில் வாழ்ந்து வருபவள். அவளது அம்மாச்சி ஆடு மேய்த்தாள். வேலம்மாள் ஆடு மேய்த்தாள். அவளது மகள் ஒச்சம்மாளும் ஆடு மேய்த்தாள். ஒச்சம்மாளுக்கு ஒரே ஒரு மகன். பெயர் செல்ல பாண்டி. ஒச்சம்மாள் கணவன் பால்பாண்டி கே.ஜி. பால் பண்ணையில் மாடுகளைக் குளிப்பாட்டுபவன். ஒச்சம்மாளும் பால்பாண்டியும் வேலைக்குச் சென்ற பின்னர் செல்ல பாண்டி வேலம்மாளின் முந்தாணையைப் பிடித்துக் கொண்டே திரிவான்.